Ivan Duke Kolumbiya prezidenti lavozimiga kirishdi

Ivan Duke seshanba kuni Bogota shahrida bo‘lib o‘tgan inauguratsiya marosimida rasman Kolumbiya prezidentiga aylandi.
Marosim mamlakatning markaziy maydoni - Bolivar maydonida bo‘lib o‘tdi. Unda jami 10 davlat rahbarlari va 17 boshqa mamlakatlar delegatsiyalari ishtirok etdi. Duke rafiqasi va uch nafar farzandi bilan orkestr hamda qo‘riqchilar hamrohligida qo‘shni ko‘cha bo‘ylab maydonga piyoda kirib keldi. Duke protokolni buzib, maydonda turgan taklif etilgan mehmonlarga yaqinlashdi va ular bilan ko‘rishib, muloqot qildi.
Davlat madhiyasi ijro etilgandan so‘ng, Duke Kolumbiya prezidenti sifatida qasamyod keltirdi, shundan keyin prezidentlik tasmasini kiydi va davlatning yangi rahbariga aylandi.
17 iyun kuni bo‘lib o‘tgan saylovlarning ikkinchi turi natijalariga ko‘ra, o‘ng kuchlardan nomzod 42 yoshli Duke saylovchilarning 54 foiz ovozini oldi. U so‘nggi 70 yil ichida Kolumbiyaning eng yosh prezidentiga aylandi. Shu bilan birga, u qayta saylanish huquqiga ega emas, o‘z lavozimida faqat to‘rt yil bo‘lishi mumkin.
Eslatib o‘tamiz, Kolumbiyaning avvalgi prezidenti mamlakat bilan xayrlashib, siyosatdan ketishini e'lon qilgandi.